**Tisztelt Adózók!**

Az elektronikus ügyintézés és a bizalmi szolgáltatások általános szabályairól szóló 2015. évi CCXXII. törvény (a továbbiakban: Eüsztv.), valamint a 451/2016 (XII.29.) kormányrendelet célul tűzte ki az elektronikus ügyintézés széleskörű elterjesztését, egyebek között az eljárások gyorsítása és az adminisztratív terhek csökkentése, a lakosság számára a korszerűbb és hatékonyabb közszolgáltatások nyújtása érdekében.

Önkormányzatunk a törvényi előírásoknak eleget téve biztosítja, hogy az érintettek a Nemzeti Adó- és Vámhivatal rendszerén keresztül is benyújthatják helyi iparűzési adó bevallásukat, továbbá 2018 január 1-jétől a Nemzeti Infokommunikációs Szolgáltató Zrt. által bevezetésre került Önkormányzati Hivatali Portál keretében intézhetik ügyeiket ügyfeleink. A portál elérhetősége: <https://ohp.asp.lgov.hu/>.

Az Eüsztv. 9.§ (1) bekezdésében meghatározott szervek és személyek a bekezdésben meghatározott kivétellel elektronikus ügyintézésre kötelezettek. A bekezdés értelmében: Ha nemzetközi szerződésből eredő kötelezettség alapján törvény vagy nemzetközi szerződés eltérően nem rendelkezik, elektronikus ügyintézésre köteles valamennyi, a 2. § (1) bekezdése szerinti ügy tekintetében

*a)* az ügyfélként eljáró

*aa)* gazdálkodó szervezet,

*ab)* állam,

*ac)* önkormányzat,

*ad)* költségvetési szerv,

*ae)* ügyész,

*af)* jegyző,

*ag)* köztestület,

*ah)* az *ac)-ag)* alpontok hatálya alá nem tartozó egyéb közigazgatási hatóság, valamint

*b)* az ügyfél jogi képviselője.

*A bejelentkezési, bevallási kötelezettségeiket a fent felsorolt két lehetőség egyikén* ***kötelesek teljesíteni****.*

A polgári perrendtartásról szóló 2016. évi CXXX. törvény 7. § (1) bekezdés 6. pont alapján gazdálkodó szervezetnek minősül többek között a gazdasági társaság, a külföldi székhelyű vállalat magyarországi fióktelepe, az egyes jogi személyek vállalata, a közös vállalat, a végrehajtói iroda, a közjegyzői iroda, az ügyvédi iroda, az egyéni cég, továbbá az egyéni vállalkozó, emellett gazdálkodó tevékenységével összefüggő polgári jogi kapcsolataiban az állam, a helyi önkormányzat, a költségvetési szerv, az egyesület, a köztestület, valamint az alapítvány is.

Kérném az érintetteket, hogy tájékoztatásom alapján szíveskedjenek eljárni!

**Dr. Welchner Edit sk.**

jegyző